b"\n_START_ARTICLE_\nTrag\xc3\xa8dia d'Armero\n_START_SECTION_\nAntecedents\n_START_PARAGRAPH_\nArmero, a 48 km del Nevado del Ruiz i a 169 km de Bogot\xc3\xa0, era la tercera poblaci\xc3\xb3 m\xc3\xa9s gran del departament de Tolima, despr\xc3\xa9s d'Ibagu\xc3\xa9 i El Espinal. Era un important centre agr\xc3\xadcola abans de l'erupci\xc3\xb3, produ\xc3\xafa prop d'una cinquena part de l'arr\xc3\xb2s de Col\xc3\xb2mbia, a m\xc3\xa9s de cot\xc3\xb3, melca i caf\xc3\xa8. Gran part d'aquest \xc3\xa8xit es pot atribuir al volc\xc3\xa0, at\xc3\xa8s que el f\xc3\xa8rtil s\xc3\xb2l volc\xc3\xa0nic havia estimulat el creixement agr\xc3\xadcola. Constru\xc3\xaft sobre un ventall al\xc2\xb7luvial que ja havia presenciat altres lahars, el poble havia estat destru\xc3\xaft pr\xc3\xa8viament per una erupci\xc3\xb3 el 1595 i per fluxos de fang el 1845. A l'erupci\xc3\xb3 de 1595, tres erupcions plinianes diferents produ\xc3\xafren lahars que mataren 636 persones. Durant els fets de 1845, 1.000 persones hi moriren prop del riu Magdalena per fluxos de fang produ\xc3\xafts per terratr\xc3\xa8mols._NEWLINE_El Nevado del Ruiz ha experimentat tres per\xc3\xadodes eruptius diferents, el primer ocorregut fa 1,8 milions d'anys. Durant el per\xc3\xadode actual (que comen\xc3\xa7\xc3\xa0 fa 11.000 anys) ha entrat en erupci\xc3\xb3 almenys dotze vegades, produint caiguda de cendres, fluxos pricocl\xc3\xa0stics i lahars. Les erupcions hist\xc3\xb2riques registrades generalment involucren una erupci\xc3\xb3 de la xemeneia central seguida d'una erupci\xc3\xb3 explosiva, i despr\xc3\xa9s se'n formen els lahars. L'erupci\xc3\xb3 m\xc3\xa9s antiga identificada al Ruiz durant l'Holoc\xc3\xa8 ocorregu\xc3\xa9 prop de l'any 6660 aC i hi hagu\xc3\xa9 m\xc3\xa9s erupcions als anys 1245 aC, 850 aC, 200 aC, 350, 675, 1350, 1541 (possible), 1570, 1595, 1623, 1805, 1826, 1828 (possible), 1829, 1831, 1833 (possible), 1845, 1916, del desembre de 1984 al mar\xc3\xa7 de 1985, del 1987 al juliol del 1991, i possiblement l'abril del 1994. Moltes d'aquestes erupcions presentaren una erupci\xc3\xb3 de la xemeneia central, una de les xemeneies laterals i una explosi\xc3\xb3 fre\xc3\xa0tica. El Nevado del Ruiz \xc3\xa9s el segon volc\xc3\xa0 m\xc3\xa9s actiu de Col\xc3\xb2mbia, superat nom\xc3\xa9s pel Galeras.\n_START_SECTION_\nPrecedents\n_START_PARAGRAPH_\nA finals del 1984 els ge\xc3\xb2legs notaren que l'activitat s\xc3\xadsmica a l'\xc3\xa0rea havia comen\xc3\xa7at a augmentar. L'aparici\xc3\xb3 de fumaroles, la deposici\xc3\xb3 de sofre a la cimera del volc\xc3\xa0 i algunes erupcions fre\xc3\xa0tiques alertaren els ge\xc3\xb2legs sobre la possibilitat d'una erupci\xc3\xb3. Els esdeveniments fre\xc3\xa0tics, produ\xc3\xafts en trobar-se magma ascendent amb aigua, continuaren fins a setembre de 1985, disparant rajos alts de vapor a l'aire. L'activitat comen\xc3\xa7\xc3\xa0 a declinar a l'octubre, probablement perqu\xc3\xa8 el nou magma havia finalitzat el seu ascens dins de l'estructura volc\xc3\xa0nica._NEWLINE_Una missi\xc3\xb3 vulcanol\xc3\xb2gica italiana analitz\xc3\xa0 mostres de gasos de les fumaroles i del terreny al voltant del cr\xc3\xa0ter Arenas, i hi trob\xc3\xa0 que eren una mescla de di\xc3\xb2xid de carboni i di\xc3\xb2xid de sofre, indicant un alliberament directe de magma a la superf\xc3\xadcie. Els cient\xc3\xadfics publicaren, el 22 d'octubre de 1985, un informe per a les autoritats en qu\xc3\xa8 determinaven que el risc de lahars era inusualment alt. Per preparar-se davant l'erupci\xc3\xb3, l'informe suggeria diverses t\xc3\xa0ctiques simples de preparaci\xc3\xb3 a les autoritats locals. Un altre equip lliur\xc3\xa0 a les autoritats locals sism\xc3\xb2grafs, per\xc3\xb2 sense donar-los instruccions de com fer-los funcionar._NEWLINE_L'activitat volc\xc3\xa0nica s'increment\xc3\xa0 de nou el novembre de 1985 quan el magma s'apropava a la superf\xc3\xadcie. Quantitats creixents de gasos rics en sofre i di\xc3\xb2xid de sofre comen\xc3\xa7aren a apar\xc3\xa8ixer al volc\xc3\xa0. El contingut d'aigua dels gasos expulsats per les fumaroles decresqu\xc3\xa9, i les deus prop del volc\xc3\xa0 es tornaren riques en magnesi, calci i potassi, fruit de filtracions de magma. Les temperatures d'equilibri termodin\xc3\xa0mic, corresponents a la composici\xc3\xb3 qu\xc3\xadmica dels gasos expesos, oscil\xc2\xb7laven entre 200 \xc2\xb0C i 600 \xc2\xb0C, mesures de temperatura a les quals els gasos s'equilibraren dins del volc\xc3\xa0. L'extensiva desgasificaci\xc3\xb3 del magma produ\xc3\xad una alt\xc3\xadssima pressi\xc3\xb3 dins el volc\xc3\xa0, just a l'espai ubicat damunt el magma, la qual cosa finalment dugu\xc3\xa9 a una erupci\xc3\xb3 explosiva.\n_START_SECTION_\nPreparaci\xc3\xb3 i intents d'evacuaci\xc3\xb3\n_START_PARAGRAPH_\nEl setembre del 1985, quan els terratr\xc3\xa8mols i les erupcions fre\xc3\xa0tiques sacsejaven la zona, les autoritats locals comen\xc3\xa7aren a planejar una evacuaci\xc3\xb3. A l'octubre s'acab\xc3\xa0 un mapa de risc per a l'\xc3\xa0rea al voltant del volc\xc3\xa0, mapa que remarcava el perill que representava la caiguda de materials com cendra i roques a Murillo, Santa Isabel i L\xc3\xadbano, aix\xc3\xad com el risc de lahars a Mariquita, Guayabal, Chinchin\xc3\xa1 i Armero. Tanmateix, el mapa tingu\xc3\xa9 una escassa distribuci\xc3\xb3 entre les persones ubicades a la zona de risc i molts supervivents mai saberen que existia tal mapa, tot i que diversos diaris importants del pa\xc3\xads el publicaren. Henry Villegas, del Servei Geol\xc3\xb2gic Colombi\xc3\xa0, declar\xc3\xa0 que els mapes de risc mostraven clarament que Armero resultaria afectat pels lahars, per\xc3\xb2 que el mapa es \xc2\xabtrob\xc3\xa0 amb una forta oposici\xc3\xb3 d'interessos econ\xc3\xb2mics\xc2\xbb. Afeg\xc3\xad que el mapa no pogu\xc3\xa9 ser reprodu\xc3\xaft ni distribu\xc3\xaft massivament a causa del poc temps que hi hagu\xc3\xa9 entre la seva elaboraci\xc3\xb3 i l'erupci\xc3\xb3 del volc\xc3\xa0._NEWLINE_Almenys un dels mapes de risc publicats al diari de gran circulaci\xc3\xb3, El Espectador, inclo\xc3\xafa errors flagrants. Sense una escala apropiada, era poc clar sobre com eren de grans realment les zones de risc, els lahars al mapa no tenien un final definit i el risc m\xc3\xa9s gran semblava provenir dels fluxos priocl\xc3\xa0stics, no dels corrents de fang. Tot i que el mapa era de color blau, verd, vermell i groc, no contenia cap llegenda sobre qu\xc3\xa8 representava cada color, i Armero estava a la zona verda (la qual cosa feia pensar que era la zona m\xc3\xa9s segura). Un altre mapa publicat per El Tiempo presentava il\xc2\xb7lustracions que \xc2\xabdonaven una percepci\xc3\xb3 de topografia a un p\xc3\xbablic no familiaritzat amb els mapes, permetent-los relacionar les zones de risc amb el paisatge\xc2\xbb. Malgrat aquest disseny pensat per als lectors, el mapa acab\xc3\xa0 m\xc3\xa9s com una mera representaci\xc3\xb3 art\xc3\xadstica que no pas com una de cient\xc3\xadfica._NEWLINE_El dia de l'erupci\xc3\xb3 sortiren columnes de cendres fosques del volc\xc3\xa0 cap a les 15.00 h (hora colombiana). El director local de la Defensa Civil Colombiana, qui fou r\xc3\xa0pidament informat de la situaci\xc3\xb3, contact\xc3\xa0 amb Ingeominas, organisme que determin\xc3\xa0 que l'\xc3\xa0rea havia de ser evacuada; a continuaci\xc3\xb3 se li digu\xc3\xa9 que havia de contactar els directors de Defensa Civil a Tolima i Bogot\xc3\xa0. Entre les 17.00 i les 19.00 la cendra deix\xc3\xa0 de caure i les autoritats locals instru\xc3\xafren les persones perqu\xc3\xa8 \xc2\xabmantinguessin la calma\xc2\xbb i tornessin a casa. Cap a les 17.00 h fou convocada una reuni\xc3\xb3 del comit\xc3\xa8 d'emerg\xc3\xa8ncia, i quan acab\xc3\xa0, diversos membres contactaren amb la Creu Roja regional per acordar detalls sobre els esfor\xc3\xa7os d'una possible evacuaci\xc3\xb3 a Armero, Mariquita i Honda. La Creu Roja d'Ibagu\xc3\xa9 contact\xc3\xa0 amb les autoritats d'Armero i orden\xc3\xa0 una evacuaci\xc3\xb3 que no fou duta a terme a causa de problemes el\xc3\xa8ctrics causats per una tempesta. La forta pluja i els raigs fruit de la tempesta pogueren amagar el soroll del volc\xc3\xa0, i sense cap esfor\xc3\xa7 sistem\xc3\xa0tic d'alerta, els residents d'Armero no eren conscients de l'activitat que es desenvolupava al Nevado del Ruiz. A les 21.45, despr\xc3\xa9s que el volc\xc3\xa0 fes erupci\xc3\xb3, els funcionaris de Defensa Civil d'Ibagu\xc3\xa9 i Murillo tractaren d'advertir les autoritats d'Armero, per\xc3\xb2 no hi pogueren contactar. Despr\xc3\xa9s, aconseguiren escoltar converses entre alguns dirigents d'Armero i altres persones, en la m\xc3\xa9s famosa d'aquestes converses s'escolta l'alcalde d'Armero parlant a trav\xc3\xa9s d'una r\xc3\xa0dio casolana, dient que \xc2\xabell no creu que all\xc3\xa0 hi hagu\xc3\xa9s gaire perill\xc2\xbb, tot i que finalment fou arrossegat pel lahar.\n_START_SECTION_\nL'erupci\xc3\xb3\n_START_PARAGRAPH_\nA les 21.09 del 13 de novembre de 1985, el Nevado del Ruiz expuls\xc3\xa0 tefra dac\xc3\xadtica a m\xc3\xa9s de 30 km d'al\xc3\xa7ada a l'atmosfera. La massa total de material expulsat (magma incl\xc3\xb2s) fou de 35 milions de tones, nom\xc3\xa9s un 3% del total expulsat pel mont Saint Helens el 1980. L'erupci\xc3\xb3 arrib\xc3\xa0 a un 3 a l'\xc3\xadndex d'explosibilitat volc\xc3\xa0nica. La massa de di\xc3\xb2xid de sofre expulsada a l'erupci\xc3\xb3 fou d'aproximadament 700.000 tones, el 2% del total de material s\xc3\xb2lid._NEWLINE_L'erupci\xc3\xb3 produ\xc3\xad fluxos pirocl\xc3\xa0stics que fongueren la neu i la glacera de la cimera del volc\xc3\xa0, generant quatre lahars que baixaren pels valls dels rius pels vessants del volc\xc3\xa0. _NEWLINE_Els lahars, formats d'aigua, gel, pumicita i altres roques, incorporaren argila en erosionar el terreny pel qual passaven mentre baixaven pels vessants del volc\xc3\xa0 a una velocitat de 60 km/h, desprenent roques i destruint la vegetaci\xc3\xb3. Despr\xc3\xa9s de baixar milers de metres pels vessants, els lahars es dirigiren envers les valls dels sis rius que neixen al volc\xc3\xa0, on augmentaren quatre vegades el seu volum original. Al riu Gual\xc3\xad, un lahar arrib\xc3\xa0 a una amplada de 50 metres."